CELEX: 52018PC0334
Language: ro
Date: 2018-05-25
Title: Propunere de DIRECTIVĂ A CONSILIULUI de modificare a Directivei 92/83/CEE a Consiliului privind armonizarea structurilor accizelor la alcool și băuturi alcoolice

COMISIA EUROPEANĂ
            Bruxelles, 25.5.2018
            COM(2018) 334 final
            2018/0173(CNS)
            Propunere de
            DIRECTIVĂ A CONSILIULUI
            de modificare a Directivei 92/83/CEE a Consiliului privind armonizarea structurilor accizelor la alcool și băuturi alcoolice
            {SEC(2018) 254 final}{SWD(2018) 258 final}{SWD(2018) 259 final}
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Mai multe acte juridice definesc regimul UE al accizelor armonizate. Directiva 2008/118/CE a Consiliului stabilește dispozițiile generale aplicabile produselor accizabile, acordând o atenție specială producției, depozitării și circulației bunurilor accizabile între statele membre. Produsele energetice și electricitatea sunt reglementate de Directiva 2003/96/CE, iar tutunul prelucrat intră sub incidența Directivei 2011/64/UE. 
               
               
                  Directiva 92/83/CEE privind structurile accizelor la alcool și băuturi alcoolice stabilește norme comune aplicabile structurilor accizelor la alcool și băuturi alcoolice. Directiva 92/83/CEE definește și clasifică diferitele tipuri de alcool și băuturi alcoolice în funcție de caracteristicele acestora și oferă un cadru legal pentru taxe reduse, scutiri și derogări în anumite sectoare. 
               
            
            
               De la adoptarea directivei în 1992, prima și singura evaluare a început în 2014. Prin urmare, Comisia a decis că această directivă ar trebui supusă evaluării în cadrul Programului Comisiei privind o reglementare adecvată și funcțională (REFIT)
                  1
               . În anexa II la programul de lucru al Comisiei pentru 2017
                  2
               , a fost anunțată o inițiativă REFIT referitoare la această directivă și la Directiva 2008/118/CE. Alături de prezenta propunere, Consiliului îi va fi prezentată o propunere de modificare a Directivei 2008/118/CE.
            
            
               Directiva nu a ținut pasul cu provocările și oportunitățile oferite de noile tehnologii și de evoluțiile în industria alcoolului. Au fost identificate unele probleme și încă mai există ineficiențe de natură să cauzeze denaturări ale pieței interne. Diferențele mari între statele membre în ceea ce privește nivelul taxelor
                  3
               , care oferă un stimulent puternic pentru evaziunea fiscală, precum și alte deficiențe în modul în care sunt concepute taxele necesită utilizarea unor proceduri administrative greoaie atât din partea administrațiilor fiscale, cât și din partea operatorilor economici. Aceste costuri administrative și de conformitate impuse operatorilor economici limitează participarea întreprinderilor mici și mijlocii la comerțul cu alcool și băuturi alcoolice în interiorul UE.
            
            
               Recomandările și concluziile evaluării
                  4
                au fost luate în considerare în raportul Comisiei prezentat Consiliului în octombrie 2016
                  5
               . În decembrie 2016, statele membre au sprijinit în mod unanim solicitarea de revizuire a directivei, iar Consiliul a adoptat ulterior Concluziile Consiliului din 6 decembrie 2016
                  6
               , în care solicita Comisiei să efectueze studiile și consultările necesare în vederea prezentării propunerii de revizuire.
            
            
               Studiul și evaluarea impactului s-au concentrat asupra acelorași domenii principale menționate în raportul Comisiei și în Concluziile Consiliului, și anume: 
            
            
               ·Disfuncționalitățile în aplicarea scutirilor pentru alcoolul denaturat. Propunerea este o clarificare a articolelor relevante din directivă, destinată să sporească securitatea juridică. 
            
            
               ·Disfuncționalitățile în clasificarea anumitor băuturi alcoolice. Se propune împărțirea categoriei existente de băuturi fermentate în două subcategorii. Prima subcategorie va menține actualul tratament, în timp ce a doua subcategorie va defini și va trata separat alte băuturi fermentate tradiționale. 
            
            
               ·Disfuncționalitățile în aplicarea unor rate reduse pentru micii producători și băuturile alcoolice cu tărie alcoolică redusă. Este inclusă o propunere de extindere a ratelor reduse pentru micii producători de cidru și o creștere a pragului la care ratele reduse sunt aplicabile pentru bere. Se propune, de asemenea, instituirea unei certificări uniforme pentru micile fabrici de bere independente și micii producători de cidru din întreaga UE.
            
            
               ·Dispozițiile neclare privind măsurarea gradelor Plato
                  7
                ale berii îndulcite sau aromatizate. Propunerea este o clarificare a articolelor relevante, destinată să sporească securitatea juridică.
            
            
               
                  Studiul din 2017 a adoptat o abordare amplă a posibilelor probleme, identificate prin surse diferite, legate de funcționarea Directivei 92/83/CEE. O analiză realizată ca urmare a celor două studii a ajuns la concluzia că nu toate aspectele problematice merită o acțiune la nivelul UE. Prin urmare, în prezenta propunere, nu sunt abordate următoarele domenii identificate în Concluziile Consiliului:
               
            
            
               ·Extinderea scutirii de accize acordate pentru producția privată de băuturi fermentate (respectiv berea, vinul și alte băuturi fermentate) destinate pentru consum casnic la alte băuturi (de exemplu, alcoolul etilic). Această chestiune nu a fost dezvoltată din cauza riscurilor asociate pentru sănătate, pe de o parte, și a riscului de fraudă, pe de altă parte, dar și din cauza lipsei de sprijin din partea statelor membre. 
            
            
               ·Extinderea ratelor reduse pentru micii producători de vin și vin alcoolizat. S-a decis să nu se abordeze acest subiect, întrucât nu ar aduce niciun avantaj acestor mici producători. 
            
            
               ·Reducerea ratei accizelor pentru vinul cu tărie alcoolică redusă, pentru alcoolul etilic și pentru produsele intermediare. Acest subiect nu a fost dezvoltat deoarece conformitatea cu definițiile acestor produse la nivelul UE nu ar duce, de fapt, la obținerea vreunui avantaj.
            
            
               Obiectivul prezentei inițiative este modificarea Directivei 92/83/CEE a Consiliului pentru a îmbunătăți cadrul de reglementare, astfel încât să aducă avantaje întreprinderilor, statelor membre și cetățenilor.
            
            
               •Coerența cu dispozițiile existente în domeniul de politică
            
         
         
            
               
                  Propunerea păstrează obiectivele Directivei 92/83/CEE, care erau în integralitate coerente cu politicile și obiectivele existente relevante pentru structurile accizelor aplicate alcoolului și băuturilor alcoolice.
               
            
            
               •Coerența cu alte politici ale Uniunii
            
            
               
                  Propunerea este coerentă cu Strategia privind piața unică din 2015
                     8
                  , prin care Comisia a stabilit să elimine diferențele la nivel național pentru a asigura și a îmbunătăți funcționarea pieței unice.
               
               
                  Măsura propusă privind alcoolul denaturat este coerentă cu cerințele articolului 168 din TFUE, prin care Comisia se angajează să asigure protecția sănătății umane. Această măsură urmărește reducerea fraudei fiscale și a consecințelor negative asupra sănătății ale alcoolului denaturat, care poate fi utilizat pentru a produce alcool ilegal.
               
            
            
               Consecințele asupra sănătății ale ratelor reduse pentru micii producători de cidru și pentru berea cu tărie alcoolică redusă nu pot fi stabilite cu certitudine în acest moment, dar nu se așteaptă să fie semnificative.
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               
                  Temeiul juridic este articolul 113 din TFUE. În temeiul acestei prevederi, Consiliul, hotărând în unanimitate în conformitate cu o procedură legislativă specială și după consultarea Parlamentului European și a Comitetului Economic și Social, adoptă dispoziții de armonizare a legislației statelor membre în domeniul impozitării indirecte.
               
            
            
               ••Subsidiaritatea (pentru competență neexclusivă) 
            
            
               
                  În conformitate cu principiile subsidiarității și proporționalității, astfel cum este prevăzut la articolul 5 din Tratatul privind Uniunea Europeană
                     9
                  , obiectivele propunerii nu pot fi realizate în mod satisfăcător de către statele membre și, prin urmare, pot fi realizat mai bine la nivelul Uniunii. Prezenta propunere nu depășește ceea ce este necesar pentru realizarea acestor obiective. 
               
               
                  Sursa actualelor complicații în ceea ce privește scutirile de accize pentru alcoolul denaturat, clasificarea anumitor băuturi alcoolice, statutul micilor fabrici de bere și măsurarea gradului Plato o reprezintă tocmai absența unor norme clare la nivelul UE. Deciziile luate unilateral de către statele membre creează complicații suplimentare și incertitudine juridică. Extinderea ratelor reduse ale accizelor asupra micilor producători independenți de cidru nu este posibilă deoarece directiva împiedică, de fapt, statele membre să corecteze acest dezechilibru, dat fiind că acestea pot aplica rate reduse ale accizelor micilor producători independenți de bere și de alcool etilic, dar nu și micilor producători independenți de cidru. Aceeași situație este valabilă și pentru pragul pentru alcoolul cu tărie alcoolică redusă. 
               
               
                  Majoritatea administrațiilor statelor membre au evidențiat necesitatea ameliorării definițiilor și a normelor comune pentru alcool și băuturi alcoolice, în scopul aplicării accizelor la nivelul UE. Acest fapt este reflectat și în Concluziile Consiliului adoptate la 6 decembrie 2016, în care Consiliul a solicitat Comisiei să efectueze studiile necesare pentru a pregăti o posibilă propunere legislativă de revizuire a Directivei 92/83/CEE.
               
            
            
               •Proporționalitatea
            
            
               
                  Prezenta propunere respectă principiile proporționalității, astfel cum sunt prevăzute la articolul 5 alineatul (4) din Tratatul privind Uniunea Europeană. Modificările propuse nu depășesc ceea ce este necesar pentru a aborda aspectele în cauză și, astfel, pentru a realiza obiectivele din tratat de asigurare a unei funcționări bune și eficiente a pieței interne. În particular, extinderea propusă a ratelor reduse asupra micilor producători independenți de cidru ar stimula concurența în rândul acestor producători, cu efecte negative reduse în materie de pierderi de venituri și sarcini administrative, și i-ar plasa pe picior de egalitate cu micii producători de bere și de alcool etilic.
               
            
            
               •Alegerea instrumentului
            
            
               
                  În scopul modificării Directivei 92/83/CEE se propune o directivă. Nicio inițiativă alternativă la nivel național, bilateral sau internațional nu ar oferi același nivel de eficacitate în ceea ce privește funcționarea pieței interne, monitorizarea și controlul alcoolului accizabil. De asemenea, s-ar obține o valoare adăugată semnificativă de pe urma stabilirii unor definiții și norme comune pentru alcool și băuturi alcoolice, în scopul aplicării accizelor la nivelul UE.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluările ex post/verificarea adecvării legislației existente
            
            
               
                  La pregătirea prezentei propuneri, au fost evaluate normele existente privind structurile accizelor aplicate alcoolului și băuturilor alcoolice. Un consultant a realizat un studiu (evaluare) extern(ă) în 2014/2016
                     10
                  . Recomandările și concluziile studiului (evaluării) extern(e) au fost luate în considerare în raportul de evaluare al Comisiei (SWD) prezentat Consiliului în octombrie 2016
                     11
                  . În decembrie 2016, statele membre au sprijinit în mod unanim solicitarea de revizuire a directivei, iar Consiliul a adoptat ulterior Concluziile Consiliului din 6 decembrie 2016
                     12
                  , în care solicita Comisiei să efectueze studiile și consultările necesare în vederea prezentării propunerii de revizuire. În 2017, un alt consultant a realizat un studiu extern cu privire la structurile accizelor la alcool și băuturi alcoolice
                     13
                  . 
               
            
            
               •Consultările cu părțile interesate
            
         
         
            
               
                  Strategia de consultare a încercat să colecteze feedback din partea părților interesate cu privire la aplicarea normelor actuale privind structurile accizelor la alcool și băuturi alcoolice și să obțină opiniile acestor părți privind posibilele modificări aduse acestor dispoziții.
               
               
                  Strategia a constat (i) într-o consultare aprofundată a 161 de părți interesate în mai multe state membre și la nivelul UE și (ii) într-o consultare publică deschisă online, desfășurată pe parcursul a 12 săptămâni, de la 18 aprilie 2017 până la 11 iulie 2017, în urma căreia au fost primite 166 de contribuții. Raportul de sinteză al consultării părților interesate este disponibil în anexa 2 la evaluarea impactului care însoțește prezenta propunere. 
               
               
                  Un consultant extern a asistat Comisia la desfășurarea unei consultări publice deschise în scopul obținerii unor observații și a unui feedback din partea părților interesate cu privire la aspectele identificate și la posibilele opțiuni pentru revizuirea directivei.
               
            
            
               •Obținerea și utilizarea expertizei
            
            
               
                  Prezenta propunere se bazează pe analiza studiului de evaluare realizat în 2014/2016, pe raportul Comisiei prezentat Consiliului în octombrie 2016 și pe studiul din 2017. Studiul din 2017 a colectat și a analizat dovezile referitoare la costurile existente și la avantajele care decurg din directivă pentru a stabili amploarea problemelor identificate în studiul de evaluare. În acest studiu au fost formulate opțiuni de modificare a normelor actuale și au fost evaluate consecințele economice și sociale ale acestor opțiuni. 
               
            
            
               •Evaluarea impactului
            
            
               
                  Evaluarea impactului pentru prezenta propunere a fost examinată de către Comitetul de analiză a reglementării la 24 ianuarie 2018. Comitetul a emis un aviz pozitiv cu rezerve pentru propunere, însoțit de recomandări, care au fost luate în considerare. În special, au fost exprimate rezerve în ceea ce privește evaluarea efectelor globale ale măsurilor REFIT propuse în termeni de simplificare și reducere a sarcinilor administrative. Avizul comitetului, recomandările și o explicație a modului în care au fost luate în considerare sunt incluse în anexa 1 la documentul de lucru al serviciilor Comisiei care însoțește prezenta propunere.
               
            
            
               •Adecvarea și simplificarea reglementărilor
            
            
               Revizuirea directivei face parte din programul REFIT al Comisiei. Dovezile obținute în urma evaluării și feedbackul colectat ca urmare a aplicării de zi cu zi a dispozițiilor directivei au condus la concluzia că se observă o lipsă sesizabilă, deși dificil de cuantificat, de securitate juridică atunci când este vorba de tratamentul unor produse specifice, atrăgând după sine potențiale costuri suplimentare pentru operatorii economici. Majoritatea problemelor identificate erau proprii anumitor piețe sau anumitor produse. Din perspectiva obiectivelor REFIT, acestea se concentrează preponderent asupra domeniilor în care operatorii economici se confruntă cu costuri și sarcini de reglementare excesive. Decât să se concentreze asupra costurilor și a sarcinilor menționate anterior, propunerea pune accentul mai degrabă asupra costurilor și a sarcinilor de reglementare inutile, care ar putea fi evitate dacă directiva ar funcționa mai eficient. Propunerea vizează, în special, costurile cauzate de complicațiile care decurg din incertitudinea juridică în ceea ce privește tratamentul unor produse specifice. Clarificarea scutirii pentru utilizările indirecte ale alcoolului parțial denaturat va asigura un tratament mai echitabil în ansamblul UE și va reduce costurile pentru utilizatori în puținele state membre care estimează, în acest moment, că alcoolul parțial denaturat utilizat pentru astfel de scopuri indirecte nu se califică pentru această scutire. 
            
            
               Sarcina administrativă anuală ca urmare a extinderii propuse a regimului ratei reduse asupra micilor producători de cidru se estimează la 178 EUR pe producător de cidru sau un total agregat de 200 000 EUR anual. Aceste sarcini sunt similare cu cele suportate de micile fabrici de bere care beneficiază de acest regim. Pentru mai multe informații despre costurile și sarcinile care decurg din prezenta propunere, a se vedea secțiunea 8 din evaluarea impactului care însoțește prezenta propunere.
            
            
               •Drepturile fundamentale
            
            
               
                  Propunerea nu are consecințe asupra protecției drepturilor fundamentale. 
               
            
            
               4.IMPLICAȚIILE BUGETARE
            
            
               
                  Propunerea nu are niciun fel de implicații asupra bugetului Uniunii.
               
            
            
               5.ALTE ELEMENTE
            
            
               •Planuri de punere în aplicare și modalități de monitorizare, evaluare și raportare
            
            
               
                  Comitetul pentru accize, un comitet consultativ pentru chestiuni legate de accize alcătuit din reprezentanți ai tuturor statelor membre și prezidat de Comisie, va monitoriza implementarea modificărilor propuse ale directivei și va discuta și va clarifica posibilele probleme de interpretare între statele membre cu privire la noua legislație. 
               
            
            
               Comitetul pentru accize va raporta eventualele probleme legate de implementare și evoluția problemelor legate de funcționarea directivei și va analiza și va clarifica posibilele probleme de interpretare între statele membre cu privire la noua legislație. Statele membre și Comisia vor evalua funcționarea modificărilor prevăzute în noua legislație la cel puțin cinci ani după intrarea în vigoare a acesteia, oferind pieței posibilitatea să se adapteze și permițând concretizarea rezultatelor și a impactului.
            
            
               •Documentele explicative (în cazul directivelor)
            
            
               
                  Nu sunt necesare documente explicative, deoarece propunerea Comisiei are rolul de a simplifica și de a clarifica actualul regim. 
               
            
         
         
            
               •Explicarea detaliată a dispozițiilor specifice ale propunerii
            
            
               
                  Alineatul 1 de la articolul 1 modifică articolul 3 în sensul clarificării dispozițiilor referitoare la măsurarea gradelor Plato pentru bere.
               
               
                  Alineatul 2 de la articolul 1 modifică articolul 4 prevăzând un certificat uniform pentru micile fabrici de bere independente de pe întreg teritoriul UE. Acest lucru va îmbunătăți funcționarea transfrontalieră a regimului existent de scutire pentru micile fabrici de bere.
               
               
                  Alineatul 3 de la articolul 1 modifică articolul 5 în sensul creșterii pragului la care se pot aplica rate reduse pentru berea cu tărie alcoolică redusă. 
               
               
                  Alineatul 4 de la articolul 1 modifică articolul 12 pentru a introduce o definiție a cidrului. Acest lucru va facilita, de asemenea, aplicarea ratelor reduse pentru micii producători independenți de cidru, care vor fi introduse la alineatul 6.
               
               
                  Alineatul 5 de la articolul 1 modifică articolul 13, pentru a lua în considerare ratele reduse opționale pentru micii producători independenți de cidru, introduse la alineatul 6. 
               
               
                  Alineatul 6 de la articolul 1 inserează articolul 13a, introducând ratele reduse opționale pentru micii producători independenți de cidru. 
               
               
                  Alineatul 7 de la articolul 1 modifică articolul 27 în scopul clarificării dispozițiilor referitoare la scutirile pentru alcoolul denaturat și al creșterii securității juridice pentru operatorii juridici și autoritățile statelor membre.
               
               
                  Alineatul 8 de la articolul 1 elimină articolul 28, care permite în prezent Regatului Unit să aplice scutiri pentru anumite produse care nu mai sunt scutite în Regatul Unit. 
               
               
                  Alineatul 9 de la articolul 1 introduce articolul 28a, care conferă Comisiei competențe de executare.
               
            
            
               2018/0173 (CNS)
            
            
               Propunere de
            
            
               DIRECTIVĂ A CONSILIULUI
            
            
               de modificare a Directivei 92/83/CEE a Consiliului privind armonizarea structurilor accizelor la alcool și băuturi alcoolice
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 113,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Parlamentului European
                  14
               , 
            
            
               având în vedere avizul Comitetului Economic și Social European
                  15
               , 
            
         
         
            
               hotărând în conformitate cu o procedură legislativă specială,
            
            
               întrucât: 
            
            
               (1)Anumite dispoziții ale Directivei 92/83/CEE a Consiliului
                  16
                sunt depășite și neclare, generând proceduri administrative împovărătoare în mod inutil atât pentru administrațiile fiscale, cât și pentru operatorii economici. Costurile de conformitate cu respectivele proceduri, impuse operatorilor economici, au drept efect limitarea participării întreprinderilor mici și mijlocii la comerțul cu alcool și băuturi alcoolice pe piața internă.
            
            
               (2)Pentru a asigura aplicarea uniformă a condițiilor pentru stabilirea accizei la bere, în special în ceea ce privește măsurarea gradelor Plato pentru berea îndulcită sau aromatizată, este necesar să se stabilească condițiile pentru măsurarea gradelor Plato.
            
            
               (3)Tăria alcoolică a berii pentru care pot fi aplicate rate reduse aplicabile pentru berea cu tărie alcoolică redusă este, în general, prea scăzută pentru a-i stimula pe producătorii de bere să fie inovatori și să creeze noi produse cu tărie alcoolică redusă. Pentru a încuraja producția de bere cu tărie alcoolică redusă, ar trebui mărit pragul până la care se acordă rate reduse aplicabile produselor cu tărie alcoolică redusă.
            
            
               (4)Pentru a asigura aplicarea uniformă a condițiilor de clasificare a anumitor băuturi ca „alte băuturi fermentate” și pentru a aborda incertitudinea juridică din cauza căreia aceste băuturi sunt tratate diferit pe piața internă, este necesar să se prevadă definiția termenului „cidru”. 
            
            
               (5)Statele membre pot să aplice rate reduse pentru berea și alcoolul etilic produse în cantități mici de către micii producători independenți. Pentru a se evita situațiile în care cidrul este tratat diferit față de bere și alcoolul etilic, statele membre ar trebui să poată, de asemenea, să aplice rate reduse pentru cidrul produs în cantități mici de către micii producători independenți de cidru.
            
            
               (6)Pentru a facilita recunoașterea statutului lor de mici producători independenți în toate statele membre, în scopul aplicării ratelor reduse de accize pentru bere și cidru, Comisiei ar trebui să i se confere competențe de executare în vederea stabilirii unui model de certificat uniform care să ateste producția anuală a micilor producători și respectarea de către aceștia a criteriilor prevăzute în Directiva 92/83/CEE. Aceste competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului
                  17
               .
            
            
               (7)Pentru a se reduce sarcina de asigurare a conformității impusă operatorilor economici și a spori securitatea juridică, ar trebui revizuite condițiile de aplicare a scutirilor pentru orice tip de alcool denaturat. 
            
            
               (8)Pentru a se asigura aplicarea uniformă a scutirii pentru alcoolul denaturat complet, este necesar să se clarifice mai în detaliu condițiile pentru recunoașterea reciprocă a alcoolului denaturat complet. Pentru sporirea securității juridice, este necesar de asemenea să se clarifice procedurile de notificare a modificărilor aduse cerințelor pentru denaturarea completă a alcoolului.
            
            
               (9)Pentru a stabili procedurile de evaluare a cerințelor statelor membre pentru denaturarea completă a alcoolului, ar trebui să i se confere Comisiei competențe de executare în scopul acceptării sau al respingerii cerințelor pentru denaturarea completă a alcoolului notificate de statele membre. Aceste competențe ar trebui exercitate în conformitate cu Regulamentul (UE) nr. 182/2011.
            
            
               (10)Pentru a se asigura aplicarea uniformă a scutirii pentru alcoolul parțial denaturat, este necesar să se clarifice condițiile de recunoaștere reciprocă a alcoolului parțial denaturat și să se prevadă că întreținerea și curățarea echipamentelor de producție fac parte din procesul de fabricație și că, prin urmare, alcoolul parțial denaturat utilizat în acest scop face obiectul scutirii. Pentru a se reduce posibilitatea unei utilizări frauduloase a acestei scutiri, este necesar să se stabilească condiții suplimentare pentru aplicarea sa.
            
            
               (11)Scutirile prevăzute pentru Regatul Unit în ceea ce privește două băuturi alcoolice specifice reflectau scutirile prevăzute în acest sens în legislația națională a Regatului Unit. Întrucât scutirile de accizele armonizate au fost eliminate din legislația națională a Regatului Unit, acestea nu mai sunt relevante și ar trebui eliminate la nivelul Uniunii.
            
            
               (12)Deoarece obiectivele prezentei directive, și anume reducerea sarcinii de asigurare a conformității pentru operatorii economici și a sarcinii administrative pentru administrațiile fiscale, nu pot fi realizate în mod satisfăcător de către statele membre, dar, având în vedere efectele acțiunii, pot fi realizate mai bine la nivelul Uniunii, aceasta poate adopta măsuri în conformitate cu principiul subsidiarității, astfel cum se prevede la articolul 5 din Tratatul privind Uniunea Europeană. În conformitate cu principiul proporționalității stabilit la același articol, prezenta directivă nu depășește ceea ce este necesar pentru realizarea acestor obiective.
            
            
               (13)Prin urmare, Directiva 92/83/CEE ar trebui modificată în consecință,
            
            
               ADOPTĂ PREZENTA DIRECTIVĂ:
            
            
               Articolul 1
            
            
               Directiva 92/83/CEE se modifică după cum urmează: 
            
            
            
               1. La articolul 3 alineatul (1), se adaugă următorul paragraf:
            
         
         
            
            
               „Pentru măsurarea gradului Plato, se iau în considerare toate ingredientele berii, inclusiv cele adăugate după fermentare.”
            
            
            
               2. La articolul 4, se adaugă următoarele alineate (4) și (5):
            
            
            
               „(4) Statele membre acordă, la cerere, micilor fabrici de bere independente situate pe teritoriul lor un certificat care atestă producția anuală totală de bere a acestora și confirmă îndeplinirea de către acestea a criteriilor de la alineatul (2). 
            
            
            
               (5) Comisia adoptă acte de punere în aplicare de stabilire a formei certificatului menționat la alineatul (4). Actele de punere în aplicare respective se adoptă în conformitate cu procedura de examinare menționată la articolul 28a alineatul (2).”
            
            
            
               3. La articolul 5, cuvintele „2,8 %” se înlocuiesc cu cuvintele „3,5 %”.
            
            
            
               4. La articolul 12, se adaugă următorul punct 3:
            
            
            
               „3. Termenul „cidru” se referă la o băutură cu o tărie alcoolică reală pe volum de peste 1,2 % vol., dar nu peste 8,5 % vol., obținută numai din fermentarea sucului de mere sau de pere sau a ambelor și fără adaos de alt tip de alcool sau băutură alcoolică.”
            
            
            
               5. La articolul 13 alineatul (2), cuvintele „Cu excepția dispozițiilor alineatului (3)” se înlocuiesc cu cuvintele „Cu excepția dispozițiilor de la alineatul (3) și de la articolul 13a”.
            
            
            
               6. Se introduce următorul articol:
            
            
               „Articolul 13a
            
            
               (1) Statele membre pot aplica accize reduse, care pot fi diferențiate în funcție de producția anuală a producătorilor de cidru în cauză, pentru cidrul produs de micii producători de cidru independenți, între următoarele limite: 
            
         
         
            
               – accizele reduse nu se aplică întreprinderilor care produc mai mult de 15 000 hl de cidru pe an, 
            
            
               – accizele reduse, care pot fi inferioare ratei minime, nu pot fi stabilite la mai mult de 50 % sub rata accizei naționale standard pentru cidru. 
            
            
            
               (2) În sensul prezentului articol, termenul „mic producător de cidru independent” se referă la un producător de cidru independent din punct de vedere legal și economic de orice alt producător de cidru, care folosește clădiri separate din punct de vedere fizic de orice alt producător de cidru și care nu lucrează sub licență. Totuși, atunci când doi sau mai mulți mici producători de cidru cooperează, iar producția lor anuală totală nu depășește 15 000 hl, acești producători de cidru pot fi considerați ca fiind un mic producător de cidru independent separat. 
            
            
            
               (3) Statele membre se asigură că orice cotă redusă pe care o stabilesc se aplică în egală măsură cidrului livrat pe teritoriul lor de către mici producători de cidru situați în alte state membre. Ele se mai asigură, în special, că niciunei livrări individuale dintr-un alt stat membru nu i se aplică o acciză mai mare decât echivalentul său național. 
            
            
            
               (4) Statele membre acordă, la cerere, micilor producători de cidru independenți situați pe teritoriul lor un certificat care atestă producția anuală totală de cidru a acestora și confirmă îndeplinirea de către aceștia a criteriilor de la alineatul (2).
            
            
            
               (5) Comisia adoptă acte de punere în aplicare de stabilire a formei certificatului menționat la alineatul (4). Actele de punere în aplicare respective se adoptă în conformitate cu procedura de examinare menționată la articolul 28a alineatul (2).”
            
            
            
               7. Articolul 27 se modifică după cum urmează:
            
            
            
               (a) alineatul (1) se modifică după cum urmează:
            
            
            
               (i) teza introductivă se înlocuiește cu următorul text: 
            
            
               „Statele membre scutesc de accize produsele care intră sub incidența prezentei directive după îndeplinirea condițiilor stabilite de acestea în scopul asigurării aplicării corecte și clare a respectivelor scutiri și al prevenirii oricărei evaziuni, evitări sau abuz:”;
            
            
            
               (ii) litera (a) se înlocuiește cu următorul text:
            
            
         
         
            
               „(a) atunci când sunt distribuite sub formă de alcool care a fost denaturat complet în orice stat membru în conformitate cu cerințele statului membru respectiv sau sub formă de alcool denaturat care a fost importat într-un stat membru și a fost denaturat în conformitate cu cerințele statului membru respectiv, aceste cerințe fiind notificate în scris și acceptate în conformitate cu alineatele (3) și (4) din prezentul articol;”;
            
            
            
               (iii) litera (b) se înlocuiește cu următorul text:
            
            
            
               „(b) atunci când sunt utilizate în cadrul procesului de fabricație a oricărui produs care nu este destinat consumului uman, inclusiv pentru întreținerea și curățarea echipamentelor de producție, cu condiția ca alcoolul să fi fost denaturat în conformitate cu cerințele statului membru în care se desfășoară procesul de fabricație:” 
            
            
            
               (b) se introduce următorul alineat:
            
            
            
               „(1a) În sensul alineatului 1 litera (b), statele membre aplică dispozițiile de la [capitolul 4 din Directiva 2008/118/CE] circulației oricărui produs care conține alcool și nu este destinat consumului uman:
            
            
               – dacă procesul de fabricație nu a fost finalizat și produsul în cauză nu se prezintă în forma sa finală sau
            
            
               – dacă produsul în cauză conține alcool cu o tărie alcoolică pe volum de cel puțin 90 % .”;
            
            
            
               (c) alineatul (3) se înlocuiește cu următorul text:
            
            
               „(3) Un stat membru care dorește să aducă o modificare cerințelor pentru denaturarea completă a alcoolului menționate la alineatul (1) litera (a) notifică în scris Comisiei aceste cerințe noi, furnizând toate informațiile relevante despre denaturanții pe care intenționează să-i folosească.
            
            
               În cazul în care consideră că nu dispune de toate informațiile necesare, Comisia contactează statul membru în cauză în termen de o lună de la primirea cererii și precizează ce informații sunt necesare. Odată ce dispune de toate informațiile pe care le consideră necesare, Comisia transmite notificarea celorlalte state membre în termen de o lună.”;
            
            
            
               (d) alineatul (4) se înlocuiește cu următorul text:
            
            
               „(4) Comisia adoptă acte de punere în aplicare prin care autorizează sau respinge cerințele notificate în conformitate cu alineatul (3). Actele de punere în aplicare respective se adoptă în conformitate cu procedura de examinare menționată la articolul 28a alineatul (2).”
            
            
            
               8. Articolul 28 se elimină.
            
         
         
            
            
               9. În secțiunea VIII, se introduce următorul articol: 
            
            
               „Articolul 28 a
            
            
               (1) Comisia este asistată de „Comitetul pentru accize”. Comitetul respectiv este un comitet în înțelesul Regulamentului (UE) nr. 182/2011.
            
            
               (2) În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.”.
            
            
               Articolul 2
            
            
            
               (1)Statele membre adoptă și publică, până la 1 ianuarie 2020, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.
            
            
               Statele membre aplică aceste acte începând cu 1 ianuarie 2020.
            
            
               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
            
            
               (2)Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
            
            
               Articolul 3
            
            
               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Articolul 4
            
            
               Prezenta directivă se adresează statelor membre.
            
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        https://ec.europa.eu/info/law/law-making-process/evaluating-and-improving-existing-laws/refit-making-eu-law-simpler-and-less-costly/refit-platform_ro.
               
               
                  
                     (2)
                  
                        COM(2016) 710 final.
               
               
                  
                     (3)
                  
                        Directiva 92/84/CEE a Consiliului din 19 octombrie 1992 privind apropierea ratelor accizelor la alcool și băuturi alcoolice, JO L 316, 31.10.1992, p. 29, stabilește ratele minime ale accizelor. Deși este posibil ca propunerea de modificare a Directivei 92/84/CEE să descurajeze evaziunea fiscală și să aibă un impact pozitiv asupra sănătății publice, evaluarea impactului nu se va concentra asupra acestei chestiuni din cauza sprijinului limitat din partea părților interesate și a experienței anterioare a Comisiei atunci când a propus modificarea acestei directive.
               
               
                  
                     (4)
                  
                        Ramboll Management Consulting, Coffey, Europe Economics, Evaluarea Directivei 92/83/CEE a Consiliului privind armonizarea structurilor accizelor la alcool și băuturi alcoolice („Evaluation of Council Directive 92/83/EEC on the harmonisation of the structures of excise duties on alcohol and alcoholic beverages”), 2016.
               
               
                  
                     (5)
                  
                        „Raport al Comisiei către Consiliu privind evaluarea Directivei 92/83/CEE a Consiliului privind armonizarea structurilor accizelor la alcool și băuturi alcoolice”, Bruxelles, 28.10.2016, COM (2016) 676 final.
               
               
                  
                     (6)
                  
                        http://data.consilium.europa.eu/doc/document/ST-15009-2016-INIT/ro/pdf.
               
               
                  
                     (7)
                  
                        Metoda Plato urmărește să estimeze concentrația de extract într-un fluid ca procent din greutate. Adausul de zahăr sau arome în bere după fermentare poate afecta în mod artificial gradul Plato.
               
               
                  
                     (8)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor „Ameliorarea pieței unice: mai multe oportunități pentru cetățeni și pentru întreprinderi” [COM(2015) 550 final], p. 4.
               
               
                  
                     (9)
                  
                        Versiune consolidată a Tratatului privind Uniunea Europeană (JO C 326, 26.10.2012, p. 13).
               
               
                  
                     (10)
                  
                        Ramboll Management Consulting, Coffey, Europe Economics, Evaluarea Directivei 92/83/CEE a Consiliului privind armonizarea structurilor accizelor la alcool și băuturi alcoolice („Evaluation of Council Directive 92/83/EEC on the harmonisation of the structures of excise duties on alcohol and alcoholic beverages”), 2016.
               
               
                  
                     (11)
                  
                        „Raport al Comisiei către Consiliu privind evaluarea Directivei 92/83/CEE a Consiliului privind armonizarea structurilor accizelor la alcool și băuturi alcoolice”, Bruxelles, 28.10.2016, COM (2016) 676 final.
               
               
                  
                     (12)
                  
                        http://data.consilium.europa.eu/doc/document/ST-15009-2016-INIT/ro/pdf.
               
               
                  
                     (13)
                  
                        Un grup condus de Economisti Associati s.r.l., din care fac parte Centrul de Studii Politice Europene (CEPS), CASE – Center for Social and Economic Research (Centrul de cercetări sociale și economice), wedoIT-solutions GmbH și ECOPA, a realizat un studiu intitulat “Study on Council Directive 92/83/EEC on the structures of excise duty on alcohol and alcoholic beverages” (Studiu privind Directiva 92/83/CEE a Consiliului privind armonizarea structurilor accizelor la alcool și băuturi alcoolice).
               
               
                  
                     (14)
                  
                        JO C , , p. .
               
               
                  
                     (15)
                  
                        JO C , , p. .
               
               
                  
                     (16)
                  
                        Directiva 92/83/CEE a Consiliului din 19 octombrie 1992 privind armonizarea structurilor accizelor la alcool și băuturi alcoolice (JO L 316, 31.10.1992, p. 21).
               
               
                  
                     (17)
                  
                        Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).